**Informatīvais ziņojums**

**“Par atšķirīgu dividendēs izmaksājamo**

**valsts akciju sabiedrības “Latvijas Valsts radio un televīzijas centrs”**

**peļņas daļu par 2016. gadu”**

**Ievads**

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 28. panta ceturto daļu un pamatojoties uz Ministru kabineta 2015. gada 22. decembra noteikumu Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk - noteikumi Nr. 806) 14. punktu Pārresoru koordinācijas centrs (turpmāk – PKC) kā koordinācijas institūcija iesniedz Ministru kabinetam informatīvo ziņojumu “Par atšķirīgu dividendēs izmaksājamo valsts akciju sabiedrības “Latvijas Valsts radio un televīzijas centrs” peļņas daļu par 2016.gadu” (turpmāk – Informatīvais ziņojums).

Satiksmes ministrija (turpmāk – SM) kā valsts akciju sabiedrības “Latvijas Valsts radio un televīzijas centrs” (turpmāk – LVRTC) kapitāla daļu turētāja 2017.gada 9.novembrī ar pavadvēstuli Nr.03-04/3477 iesniedza PKC tālākai virzībai Ministru kabineta rīkojuma projektu “Par atšķirīgu dividendēs izmaksājamo valsts akciju sabiedrības “Latvijas Valsts radio un televīzijas centrs” peļņas daļu par 2016.gadu” (turpmāk – SM rīkojuma projekts) un tā anotāciju.

SM rīkojuma projektā noteikts, ka saskaņā ar noteikumu Nr. 806  5. un 8.punktu noteikt, ka LVRTC tiek noteikta un pielietota, kapitālsabiedrības vidējā termiņa darbības Stratēģijā 2016.-2018.gadam norādītā, atšķirīga prognozējamā dividendēs izmaksājamā peļņas daļa **75 procentu** apmērā no tās tīrās peļņas daļas par 2016.gadu, kas ir vienāda ar LVRTC pašu kapitāla un pamatkapitāla starpību (2 397 464 *euro*) uz 2016.gada 31.decembri. Tāpat SM sagatavotajā rīkojuma projektā noteikts, ka SM kā LVRTC kapitāla daļu turētājai nodrošināt, ka tīrās peļņas daļa par 2016.gadu **1 798 235 *euro* apmērā tiek iemaksāta valsts budžetā,** bet atlikusī tīrās peļņas daļa par 2016.gadu, kas pārsniedz pašu kapitāla un pamatkapitāla starpību uz 2016.gada 31.decembri, 2 813 731 *euro* apmērā, tiek novirzīta LVRTC attīstībai un uzņemto saistību izpildei uzsāktajos investīciju projektos.

Par SM rīkojuma projekta sākotnējo redakciju (2017.gada 15.augusta vēstule Nr.03-04/2516) un anotāciju PKC un FM sākotnēji sniedza šādus atzinumus:

PKC 2017.gada 21.augusta atzinumā Nr.1.2-5.1/122 norādīja, ka atbalstaSM sagatavoto rīkojuma projektu un tā anotācijastālāku virzību attiecībā uz atšķirīga nekā normatīvajos aktos noteiktā valsts budžetā maksājamā dividenžu procentuālā apmēra noteikšanu no peļņas 2016.pārskata gadā, jo LVRTC 2016.gada pārskatā konstatēts, ka LVRTC nesegto zaudējumu apmērs uz 2016.gada beigām ir 2 793 961 *euro*. Atbilstoši LVRTC 2016.gada pārskatā minētajam, lai nodrošinātu nepieciešamo pašu kapitāla un pamatkapitāla starpību, kas ļauj izmaksāt dividendes, pieļaujamais dividendēs sadalāmais apmērs ir 1 918 117 *euro*. Taču ņemot vērā, ka LVRTC peļņa ir lielāka nekā stratēģijā plānotā, PKC iebilst, ka LVRTC jāsaglabā LVRTC vidēja termiņa darbības stratēģijā 2016.-2018.gadam (turpmāk – stratēģija) plānotais valsts budžetā iemaksājamo dividenžu procentuālais apmērs un rosina to noteikt **80 procentu apmērā** no starpības starp pamatkapitālu un pašu kapitālu, t.i., **1 918 117 *euro*,** ņemot vērā likumā par valsts budžetu 2017.gadā pieļaujamo dividendēs izmaksājamo peļņas apmēru no 2016.gada peļņas procentos. Tāpat PKC savā 2017.gada 21.augusta atzinumā norādīja, ka piekrīt, ka vienlaikus ar 2016.gada peļņas sadales jautājumu tiek skatīts jautājums par atšķirīga dividenžu apmēra noteikšanu stratēģijā plānotajai 2017.gada peļņai, paredzot, ka 2018.gadā dividendēs izmaksājamā peļņas daļa no 2017.gada peļņas ir 70 procentu apmērā no stratēģijā plānotā naudas apjoma, t.i., 3 167 756 *euro*, taču tā peļņas daļa, kas pārsniedz stratēģijā plānoto apjomu, jānovirza dividenžu izmaksai atbilstoši spēkā esošajos normatīvajos aktos noteiktajam procentuālajam apjomam. PKC ieskatā precizētās rīkojuma redakcijas 2. punkts pēc būtības piedāvā valsts budžetā iemaksāt 39 % no LVRTC 2016.gada tīrās peļņas jeb 1 798 235 *euro*, savukārt atlikusī tīrās peļņas daļa 61 % jeb 2 813 731 *euro* tiek novirzīta LVRTC, pamatojoties uz noteikumu Nr.806 11.2.4.punktu tādēļ rīkojuma projekts būtu izsākams šādā redakcijā:

“1. Saskaņā ar Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11.2.4. punktu un 14.punktu noteikt, ka valsts akciju sabiedrība “Latvijas Valsts radio un televīzijas centrs” izmaksā dividendēs 39% (1 798 235 *euro*) no tīrās peļņas par 2016. gadu.

2. Satiksmes ministrijai kā valsts akciju sabiedrības „Latvijas Valsts radio un televīzijas centrs” kapitāla daļu turētājai nodrošināt, ka tīrās peļņas daļa par 2016. gadu 2 813 730 *euro* apmērā tiek novirzīta valsts akciju sabiedrības „Latvijas Valsts radio un televīzijas centrs” attīstībai un uzņemto saistību izpildei uzsāktajos investīciju projektos. “.

FM ar 2017.gada 22.augusta atzinumu Nr.A-SM-9/6279 izteica iebildumu, ka neatbalsta SM sākotnēji sagatavotā rīkojuma projekta tālāku virzību, jo tā īstenošana radīs negatīvu ietekmi uz 2017. un 2018.gada valsts budžeta ieņēmumiem. Tāpat FM savā atzinumā norādīja, ka saskaņā ar Kapitālsabiedrību pārvaldības likuma 28.panta piekto daļu, lēmumu par dividendēs izmaksājamo peļņas daļu dalībnieku (akcionāru) sapulce pieņem pēc sabiedrības gada pārskata apstiprināšanas, kā arī MK noteikumu Nr. 806 9.punkts nosaka, ka Valsts kapitāla daļu turētājs nodrošina, ka dalībnieku (akcionāru) sapulce ne vēlāk kā divus mēnešus pēc kapitālsabiedrības gada pārskata apstiprināšanas pieņem lēmumu par dividendēs izmaksājamo peļņas daļu procentos no kapitālsabiedrības tīrās peļņas atbilstoši kapitālsabiedrības stratēģijā noteiktajam. Ņemot vērā minēto, FM norādīja, ka nav atbalstāms, ka LVRTC atšķirīga dividendēs izmaksājamā peļņas daļa tiek noteikta par 2017.gadu, par kur vēl nav apstiprināts kapitālsabiedrības gada pārskats. Tāpat FM lūdza SM precizēt anotācijas III. sadaļu to aizpildot atbilstoši Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” IV nodaļai, ņemot vērā zemāk minēto: 3.1. ailē “saskaņā ar valsts budžetu kārtējam gadam” lūdzam norādīt kopējos plānotos ieņēmumus no dividendēm 169 478 303 *euro* apmērā; 3.2. ailē “izmaiņas kārtējā gadā, salīdzinot ar budžetu kārtējam gadam” lūdzam norādīt ieņēmumu samazinājumu 239 765 *euro* apmērā; 3.3. ailē “2018.gads” FM lūdza norādīt ieņēmumu samazinājumu 452 537 *euro* apmērā. FM lūdza SM precizēt SM sagatavotā rīkojuma projektu tā 2. punktā precizēt, kas ir “atlikusī peļņas daļa”, kuru plānots novirzīt LVRTC iepriekšējo gadu zaudējumu segšanai, kā arī uzņemto saistību uzsākto investīciju projektu izpilde, proti, vai to sastāda rīkojuma 1.punktā minētā “atšķirīga prognozējamā dividendēs izmaksājamā peļņas daļa 75 procentu apmērā no tīrās peļņas par 2016.gadu un 70 procentu apmērā no tīrās peļņas par 2017.gadu”. Attiecīgi FM lūdza SM precizēt anotācijas I. sadaļas 2. punktu, nodrošinot visā tekstā vienotu un nepārprotamu formulējumu. Anotācijas I. sadaļas 2. punktā ir minēts, ka projekts ir izvērtēts arī no Komercdarbības atbalsta kontroles likuma 3. panta pirmās daļas normu viedokļa un ir secināms, ka LVRTC nosakāmā atšķirīgā dividendēs izmaksājamā peļņas daļa 75 procentu apmērā par 2016.gada pārskata gadu un 70 procentu apmērā par 2017.gada pārskata gadu, kas tiks novirzīta iepriekšējo gadu zaudējumu segšanai, kā arī  LVRTC uzņemto saistību izpildei, nav uzskatāms par valsts atbalstu LVRTC komercdarbības veikšanai iepriekš minētā likuma normu izpratnē, tomēr nav sniegts atbilstošs pamatojums. MK noteikumu Nr. 806 6.1. apakšpunktā ir noteikts, ka anotācijā ietver izvērtējumu par to, vai izpaužas visas komercdarbības atbalstu raksturojošās pazīmes un dividenžu samazinājums ir kvalificējams kā komercdarbības atbalsts. Ņemot vērā, ka LVRTC var kvalificēties kā saimnieciskās darbības veicējs, lūdzam papildināt anotācijas I. sadaļas 2. punktu atbilstoši MK noteikumu Nr. 806 6.1. apakšpunktam, turklāt izvērtējumu lūdzam veikt atsevišķi par katru mērķi, kam plānots izmantot līdzekļus. Ja pasākums kvalificējas kā valsts atbalsts, lūdzam norādīt, kā tiks nodrošināta pasākuma atbilstība valsts atbalsta kontroles regulējumam. Anotācijas I. sadaļas 2. punktā ir minēts, ka ir ietverts pamatojums atbilstoši MK noteikumu Nr. 806 6.3.2. punktam, kas paredz anotācijā ietvert ekonomisko pamatojumu, ja īpašos gadījumos, lai nodrošinātu Eiropas Savienības vai Latvijas Republikas normatīvajos aktos vai Latvijai saistošajos starptautiskajos līgumos noteikto, LVRTC ir pienākums turpmākajos pārskata gados īstenot pasākumus, lai veicinātu LVRTC darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus, vai samazināt pakalpojuma tarifu tā lietotājiem. Vienlaikus ir norādīts, ka LVRTC kapitālsabiedrībai nosakāmo atšķirīgo dividendēs izmaksājamo peļņas daļu 75 procentu apmērā par 2016.gada pārskata gadu un 70 procentu apmērā par 2017.gada pārskata gadu paredzēts novirzīt iepriekšējo gadu zaudējumu segšanai, kā arī  LVRTC uzņemto saistību izpildei. Līdz ar to FM lūdza SM papildināt anotācijas I. sadaļas 2. punktu atbilstoši MK noteikumu Nr. 806 6.3. apakšpunktam, ietverot pilnīgu pamatojumu.

Kapitālsabiedrību pārvaldības likuma 28. panta ceturtajā daļā noteikts, ka, ja PKC kā koordinācijas institūcija ar FM un valsts kapitāla daļu turētāju nevienojas par prognozējamo peļņas daļu, kas izmaksājama dividendēs, un dividendēs izmaksājamo peļņas daļu, koordinācijas institūcija sagatavo informatīvo ziņojumu Ministru kabinetam, kas pieņem valsts kapitāla daļu turētājam saistošu lēmumu. Savukārt noteikumu Nr. 806 14. punktā noteikts, ka, ja valsts kapitāla daļu turētājs šo noteikumu 13. punktā minētajā termiņā nevienojas ar FM un koordinācijas institūciju par tā iesniegto priekšlikumu, koordinācijas institūcija atbilstoši Kapitālsabiedrību pārvaldības likumā noteiktajam iesniedz Ministru kabinetā informatīvo ziņojumu un attiecīgu Ministru kabineta rīkojuma projektu. Ministru kabineta pieņemtais lēmums ir saistošs valsts kapitāla daļu turētājam.

Gadījumos, kad noteikumu Nr. 806 noteikto nosacījumu izpilde būtu pretrunā ar valsts interesēm vai labas pārvaldības principiem, Ministru kabinets var pieņemt lēmumu par mazāku dividendēs izmaksājamās peļņas daļu, lēmuma pieņemšanā ievērojot [Kapitālsabiedrību pārvaldības likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28. pantā](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) noteikto kārtību.

**Valsts akciju sabiedrība “LVRTC” un SM viedoklis**

SM rīkojuma projekta anotācijā norādīja šādu informāciju.

1. LVRTC ir valsts kapitālsabiedrība, kurā 100% kapitāla daļu turētāja ir SM. PKC iesniegtajā Stratēģijas projektā „Valsts akciju sabiedrības „Latvijas Valsts radio un televīzijas centrs” vidēja termiņa darbības Stratēģija 2016. – 2018.gadam” (turpmāk - Stratēģija) ir norādīts, ka LVRTC ir viens no vadošajiem elektronisko sakaru pakalpojumu sniedzējiem Latvijā, kurš nodrošina kvalitatīvus un drošus telekomunikāciju risinājumus Latvijā pārstāvētajiem mobilo sakaru, interneta un telekomunikāciju operatoriem, kā arī valsts institūcijām. LVRTC darbības veids ir radio un televīzijas programmu pārraidīšana, eParaksts un citi sertifikācijas pakalpojumi, datu pārraides, datu centru un infrastruktūras nomas pakalpojumu sniegšana. Tā kā kapitālsabiedrība ir galvenais radiofonijas un televīzijas programmu zemes apraides tīkla operators Latvijā un tam pieder arī vērienīgs optiskais tīkls visā Latvijas teritorijā, kapitālsabiedrības klienti ir ne tikai Latvijā pazīstamākās raidorganizācijas un vadošie elektronisko sakaru operatori, bet arī starptautiski atpazīstami elektronisko sakaru operatori.

2. Atbilstoši likuma “Par vidēja termiņa budžeta ietvaru 2016., 2017. un 2018. gadam” 22. pantam tika noteikts šāds minimālais dividendēs izmaksājamais apjoms – 2017.gadā (par 2016. gada pārskata gadu) — 75 procentu apmērā no tās tīrās peļņas daļas, kas nepārsniedz pašu kapitāla un pamatkapitāla pozitīvo starpību, kas attiecīgi tika ņemts vērā, izstrādājot Stratēģiju. Ņemot vērā no SM un PKC puses saskaņoto Stratēģiju, tuvākajos gados LVRTC ir uzņēmies saistības, kas nākamajos 3-5 gados radīs ievērojamus kapitālieguldījumus vairāku desmitu miljonu *euro* apjomā:

2.1. Rīgas radio un televīzijas stacijas (turpmāk – RRTS) torņa rekonstrukcijas projekts, kur būvprojekta izstrāde ir nepilni 1,9 miljoni *euro* (5-15% no būvniecības izmaksām) un būvniecība potenciāli 30-40 miljoni *euro*;

2.2. Eparaksta jeb Sertifikācijas infrastruktūras maiņa “*E-Identitātes un e-paraksta risinājumu attīstība” projekta ietvaros* ar kopējiem kapitālieguldījumiem nepilni 4 miljoni *euro* (nepilns 1 miljons *euro* pašu ieguldījums, kā arī papildus 15% pašu ieguldījums, kas netiek finansēts no Eiropas Reģionālās attīstības fonda (turpmāk – ERAF) līdzekļiem un ir kapitālsabiedrības ieguldījums, kas nav atgūstams);

2.3. Platjoslas projekta 2.kārta „Elektroniskās sakaru infrastruktūras pieejamības uzlabošana lauku teritorijās” turpmāk – Platjoslas projekta 2.kārta) par kopējo summu vairāk kā 46 miljoni *euro*, tajā skaitā 15% kapitālsabiedrības pašu ieguldījums, kas netiek finansēts no ERAF līdzekļiem, un kas nav atgūstams.

3.  **RRTS torņa rekonstrukcija**

Rīgas radio un televīzijas stacijas (turpmāk – RRTS) torņa rekonstrukcijas projekts, kur būvprojekta izstrāde ir nepilni 1,9 miljoni euro (5-15% no būvniecības izmaksām) un būvniecība potenciāli 30-40 miljoni euro. RRTS objekts ir stratēģiski svarīgākais LVRTC infrastruktūras elements, kas nodrošina iespēju LVRTC pildīt Elektronisko plašsaziņas līdzekļu likuma 13.pantā noteiktās funkcijas. LVRTC īpašumā ir Rīgas Zaķusalā atrodošā Rīgas radio un televīzijas stacija, kas tiek izmantota galvenokārt pamatdarbības funkciju īstenošanai. RRTS objekta eksistenci un ilgtermiņa nepieciešamību pamato nepieciešamība nodrošināt sekojošas funkcijas, atbilstoši Elektronisko plašsaziņas līdzekļu likuma 13.panta pirmajai daļai.

Nākošo 3-5 gadu laikā LVRTC veic vērienīgas investīcijas RRTS torņa rekonstrukcijā, kas būtiski celtu uzņēmuma konkurētspēju, ļautu daudz efektīvāk apsaimniekot arī absolūto izdevumu ziņā visdārgāko objektu, celtu uzņēmuma tēlu sabiedrībā, diversificētu arī uzņēmuma ieņēmumus. RRTS jeb Zaķusalas TV torņa rekonstrukcijas projekts ir vairāku gadu plānošanas darbs, kas šobrīd noslēdzies ar 2017. gada 13. aprīlī noslēgto Vispārīgo vienošanos Nr. 2017-60 par būvprojekta izstrādi un autoruzraudzību Rīgas Zaķusalas TV tornim. Vispārīgās vienošanās ietvaros šobrīd jau ir noslēgti trīs pasūtījuma līgumi (Nr. 2017-60-78, Nr. 2017-60-79, Nr. 2017-60-80), par kopējo summu 1 584 053.74 (viens miljons pieci simti astoņdesmit četri tūkstoši piecdesmit trīs *euro* un 74 *centi)*. Pēc būvprojekta izstrādes un saskaņošanas tiks noslēgts vēl viens pasūtījuma līgums par autoruzraudzību par summu 255 000.00 (divi simti piecdesmit pieci tūkstoši) *euro*, tādējādi Vispārīgās vienošanās kopējā summa ir 1 839 053.74 (viens miljons astoņi simti trīsdesmit deviņi tūkstoši piecdesmit trīs *euro* un 74 *centi*). Izrietoši pēc būvprojekta pieņemšanas tiks plānota un uzsākta būvniecības fāze, kur sagaidāmās izmaksas ir no 30-40 miljoniem *euro,* kuras sedz pati kapitālsabiedrība no saviem līdzekļiem. Kopumā RRTS torņa rekonstrukcijas projektu plānots realizēt 5 gadu laikā.

Ņemot vērā, ka RRTS uzturēšana ir LVRTC pienākums, kas tiek veikts sabiedrības interesēs, lai kvalitatīvi izpildītu LVRTC ar likumu deleģētās funkcijas, publisko finanšu līdzekļu piešķiršana (atstājot dividendēs izmaksājamo peļņas daļu) RRTS rekonstrukcijas projekta īstenošanai nav uzskatāma par neatļautu komercdarbības atbalstu Komercdarbības atbalsta kontroles likuma izpratnē.

**4. Eparaksta jaunās Core platformas maiņa**

LVRTC ir Latvijā vienīgais reģistrētais un atbilstoši spēkā esošajiem normatīvajiem aktiem akreditētais uzticams sertifikācijas pakalpojumu sniedzējs (turpmāk arī – USPS), kurš sniedz uzticamus sertifikācijas pakalpojumus. Sertifikācijas pakalpojumi ietver ne tikai visplašāk lietoto sertifikācijas pakalpojumu – drošu elektronisko parakstu jeb eParakstu -, bet arī tādus sertifikācijas pakalpojumus kā elektroniskais zīmogs, infrastruktūras sertifikātus (SSL sertifikāti, domēna kontroliera sertifikāti, koda parakstīšanas sertifikāti), kā arī citus sertifikācijas pakalpojumus. Pasūtītāja sniegtie sertifikācijas pakalpojumi nodrošina droša elektroniskā paraksta sertifikātus personas apliecībās jeb eID kartēs. Līdz ar to normatīvajiem aktiem (gan nacionālajiem, gan Eiropas Savienības) atbilstošu sertifikācijas pakalpojumu sniegšana ir būtiski svarīga gan iedzīvotāju tiesību īstenošanai, gan dažādu valsts funkciju īstenošanai.

Esošā eParaksta sistēma kopš 2006.gada (no sistēmas izveidošanas) Latvijā nav būtiski modernizēta un izmanto novecojušus tehnoloģiskos risinājumus, kā rezultātā tās uzturēšana un izmaiņu veikšana tajā ir apgrūtināta un sadārdzināta. Ņemot vērā, ka migrācija uz jaunām operētājsistēmām darba apjoma un sarežģītības ziņā tuvojas pilnīgi jaunas sistēmas piegādei un ieviešanai, nav lietderīgi turpināt atbalstu novecojošai eParaksta sistēmai. LVRTC šajā jomā ir jāveic daudz aktivitātes, kas saistāmas ar produkta vienkāršošanu, lietošanas barjeru noņemšanu klientiem, sadarbību ar IS izstrādātājiem un klientu informēšanu. Apzinoties, ka eParakstam ir izšķiroša loma elektroniskās vides tiesiskuma nodrošināšanā, neapšaubāmā personas identitātes un gribas izpausmes noteikšanā, kas ir izšķiroši priekšnosacījumi tiesiskām attiecībām starp privātpersonām vai starp valsti un privātpersonām, LVRTC aktīvi turpina attīstīt Eparaksta infrastruktūru, to modernizējot un iniciējot kapitālieguldījumu veikšanu tā attīstībā.

Šobrīd LVRTC no saviem līdzekļiem finansē šīs infrastruktūras uzturēšanu un attīstību, bet ņemot vērā Latvijas tirgus ierobežotu izmēru, kā arī šo pakalpojumu nozīmīgumu administratīvā sloga mazināšanai, nākotnē šis pakalpojums var tikt pielīdzināts valsts deleģējumam, kas tiek finansēts no valsts budžeta līdzekļiem, tādējādi panākot arī bezmaksas pakalpojumu nodrošināšanu visiem Latvijas iedzīvotājiem.

Turklāt jaunās elektroniskā paraksta platformas ieviešana ir tieši saistīti ar Eiropas Savienības tiesību akta ievērošanu, proti, lai Latvijas Republikā reģistrēta uzticamības pakalpojumu sniedzēja izdotie elektroniskā paraksta sertifikāti un tādējādi ar Latvijas e-parakstu parakstīti dokumenti tiktu atzīti Eiropas Savienībā, elektroniskā paraksta platformā ir jāiegulda noteikti finanšu līdzekļi. Tiesisko ietvaru uzticamības pakalpojumiem pašlaik nosaka Eiropas Parlamenta un Padomes 2014. gada 23. jūlija regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula) prasībām. Bez nepieciešamo finanšu līdzekļu ieguldīšanas jaunā elektroniskā paraksta platformā, pastāv ļoti liels risks Regulas noteikto prasību neatbilstībai. Regula citā starpā nosaka un noteiks virkni jaunu tehnisku prasību (standartu) sertifikācijas pakalpojumiem un Eiropas Komisija, ņemot vērā tai Regulā deleģētās tiesības, izdod deleģētos aktus, tajos ietverot atsauces uz standartiem, kādiem būs jāatbilst viesiem Eiropas Savienībā akreditētiem uzticamiem sertifikācijas pakalpojumu sniedzējiem.

2016. gada 15. jūlijā LVRTC ir noslēdzis Vispārīgo vienošanos “*Sertifikācijas pakalpojumu sniegšanas risinājuma iegāde”*, kas paredz Uzticamības pakalpojumu sniegšanas (eParaksta) platformas, servisu, rīku un lietotņu ieviešanu, kas atbilst Regulas prasībām. Vispārīgās vienošanās izpildes termiņš ir 48 (četrdesmit astoņi) mēneši no tās noslēgšanas dienas (neņemot vērā garantijas saistības). Kopējā Vispārīgās vienošanās summa par programmatūras un risinājuma ieviešanu, pamatojoties uz izpildītāja iesniegto iepirkuma finanšu piedāvājumu ir līdz 2 999 034.00 (divi miljoni deviņi simti deviņdesmit deviņi tūkstoši trīsdesmit četri) *euro* bez pievienotās vērtības nodokļa (PVN). Kopējās investīcijas projekta ietvaros līdz 2018. gadam būs nepilni 4 miljoni *euro*, no kuriem līdz 2,5 miljoniem *euro* tiek finansēts no ERAF, savukārt nepilni 1.5 miljoni *euro* būs kapitālsabiedrības ieguldījums.

Kaut gan Eparaksta projektu daļēji plānots finansēt no ERAF, LVRTC, veicot saimniecisko darbību un attiecībā uz saimniecisko darbību neiegūst ekonomiskas priekšrocības, kādas tā nevarētu iegūt, ja komercdarbības atbalsts netiktu sniegts, jo ERAF finansējums tikai pat daļēji sedz nepieciešamos līdzekļus valsts deleģētas uzdevumu izpildei.

Tāpat šādā finansiālā palīdzībā varētu tikt piešķirta arī citām komercsabiedrībām un finansiālā palīdzība neietekmē tirdzniecību un neizkropļo konkurenci Eiropas Savienības iekšējā tirgū.

**5. LVDC projekts**

2016. gada 22. augustā starp SM un LVRTC tika noslēgts deleģējuma līgums „Deleģēšanas līgums par valsts elektronisko sakaru pakalpojumu centra izveidi, uzturēšanu un darbības nodrošināšanu”. Projekts „LVDC tīkls, drošības platforma un LVDC koplietošanas daļa” tiek realizēts darbības programmas “Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros.

LVDC izveide, uzturēšana un darbība ietver tehnisko līdzekļu un pakalpojumu kopumu, kas nodrošina valsts institūcijām infrastruktūru ar augstu konfidencialitāti, integritāti un pieejamību valsts informācijas sistēmām un informācijas un komunikācijas tehnoloģijas (IKT) pakalpojumu sniegšanā.

2016. gada 7. oktobrī LVDC projekta pieteikums tika iesniegts izvērtēšanai Vides aizsardzības un reģionālas attīstības ministrijā (turpmāk - VARAM), un 2017. gada 5. aprīlī VARAM apstiprināja projekta virzību un tā iekļaušanu IKT mērķarhitektūrā, kas tiks realizēts ar atsevišķu Ministru kabineta rīkojumu.

2017.gada 21.novembrī Ministru kabinets apstiprināja rīkojumu Nr.696 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 20.0. versija), pēc kā LVRTC uzņemsies saistības, un attiecīgi pēc tam sagatavos pieteikumu iesniegšanai Centrālajai finanšu un līguma aģentūrā (turpmāk – CFLA) un noslēgs līgumu ar CFLA.

LVDC projekta budžetā pirmajā kārtā ir paredzēti 2 miljoni *euro* un izrietoši otrā kārtā ar 2 miljoni *euro,* no kuriemERAF finansē 85 procentus no kopējās projekta summas un 15 procentu būs LVRTC ieguldījums.

LVDC projekta īstenošana ir izvērtēta arī uz atbilstību Komercdarbības atbalsta kontroles likuma 5. pantam. Tā kā projekta īstenošana notiek valsts deleģēto uzdevumu ietvaros, kuras ir jāpilda neatkarīgi no piešķirtajiem finanšu līdzekļiem, LVRTC attiecībā uz saimniecisko darbību neiegūst ekonomiskas priekšrocības, kādas tā nevarētu iegūt, ja komercdarbības atbalsts netiktu sniegts. Tapāt projekta īstenošanā ieguldītie finanšu līdzekļi neietekmē tirdzniecību un neizkropļo konkurenci Eiropas Savienības iekšējā tirgū.

**6. Platjoslas jeb vidējās jūdzes projekta 2. kārta**

2017.gada 16. martā starp LVRTC un komercsabiedrību PS “CC&DP”noslēgta vispārīgā vienošanās Nr. 2017-32 par atbalsta pakalpojumu sniegšanu LVRTC ar mērķi, lai LVRTC pilnā apjomā, paredzētajā laikā un labā kvalitātē realizētu Platjoslas projekta 2. kārtu atbilstoši 2015. gada 24.novembra noteikumiem Nr. 664 “Darbības programmas “Izaugsme un nodarbinātība” 2.1.1. specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijā””, projekta realizāciju regulējošo normatīvo aktu prasībām, kā arī Eiropas Savienības fondu vadību regulējošos normatīvajos aktos noteiktajai kārtībai. Vispārīgās vienošanās summa ir 2 499 440.00 (divi miljoni četri simti deviņdesmit deviņi tūkstoši četri simti četrdesmit) *euro* bez PVN. Vispārīgās vienošanās ietvaros ir noslēgts pirmais darba uzdevuma līgums par summu 170 502.00 (viens simts septiņdesmit tūkstoši pieci simti divi) *euro* bez PVN.

Šobrīd uzņēmuma procesā ir noslēgušies platjoslas projekta iepirkumi par projektēšanas un būvniecības darbiem, kuri jau ir tikuši saskaņoti ar SM kā LVRTC kapitāla daļu turētāju, konkrēti minot:

1) Optiskā tīkla infrastruktūras projektēšanas un būvniecības darbi Vidzemes un Rīgas plānošanas reģionā – plānota vispārīgās vienošanās summa 8 000 000 *euro* bez PVN (notiek līguma saskaņošanas process);

2) Optiskā tīkla infrastruktūras projektēšanas un būvniecības darbi Latgales plānošanas reģionā – plānota vispārīgās vienošanās summa 8 000 000 *euro* bez PVN (vienošanās ir noslēgta);

3) Optiskā tīkla infrastruktūras projektēšanas un būvniecības darbi Zemgales un Rīgas plānošanas reģionā plānota vispārīgās vienošanās summa 8 000 000 *euro* bez PVN (vienošanās ir noslēgta);

4) Optiskā tīkla infrastruktūras projektēšanas un būvniecības darbi Kurzemes plānošanas reģionā plānota vispārīgās vienošanās summa 8 000 000 *euro* bez PVN (vienošanās ir noslēgta).

Izvērtējot Platjoslas 2.kārtas projektu atbilstoši Komercdarbības atbalsta kontroles likuma 5. pantam, ir jāatzīmē, ka 2011.gada 9.novembrī ar Eiropas Komisiju tika saskaņota valsts atbalsta programma Nr.SA.33324 (2011/N) „Nākamās paaudzes tīkli lauku teritorijās” (turpmāk - arī pasākums vai *NGN*) (lēmums Nr. C (2011) 7699), kuras ietvaros paredzēts izbūvēt elektronisko sakaru optiskā tīkla „vidējo” jūdzi un ar  pašvaldībām saskaņotās adresēs izveidot optiskā tīkla piekļuves punktus Latvijas teritoriālajās vienībās, kurās neviens elektronisko sakaru komersants nesniedz un tuvāko triju gadu laikā neplāno sniegt interneta piekļuves pakalpojumus ar uzlabotiem datu pārraides parametriem, izmantojot pilnībā vai daļēji no optiskās šķiedras elementiem sastāvošus platjoslas piekļuves tīklus un nodrošinot datu pārraides ātrumu vismaz 30 Mbit/s. Valsts atbalsta programmas realizācija tika sadalīta divās kārtās – projekta 1.kārta, kas tika uzsākta 2012.gada 5.aprīlī un ir noslēgusies 2015.gada 31.augustā, un projekta 2.kārta, kas tika uzsākta 2016.gada 18.jūlijā un tiks realizēta līdz 2020.gada 31.decembrim. Eiropas Komisija saskaņoja realizējamo projektu, jo tajā paredzētais valsts atbalsts atbilst Līguma par Eiropas Savienības darbību 107. panta 3. punkta c) apakšpunktam.

Latvijas valdība plāno īstenot valsts atbalsta pasākumus, lai nodrošinātu ātrgaitas platjoslas tīkla ieviešanu teritorijās, kurās privātie investori tuvākajā laikā šādus pakalpojumus nodrošināt neplāno. Latvijas ilgtspējīgas attīstības stratēģijā līdz 2030. gadam[[1]](#footnote-1) noteikts, ka internetam jākļūst ātrākam un jāpiedāvā jauni, interaktīvi pakalpojumi, bet Latvijas Nacionālajā attīstības plānā[[2]](#footnote-2) kā viens no mērķiem minēta piekļuves nodrošināšana platjoslas datu pārraides tīkliem un publisku interneta piekļuves punktu attīstīšana, šādi veicinot visu valsts daļu harmonisku attīstību.

Latvija paredz, ka *NGN* atbalsta shēma mazinās šķēršļus uzņēmumu ienākšanai tirgū un iedrošinās tos ierīkot ātrgaitas platjoslas piekļuves tīklus lauku teritorijās. Pakalpojuma sniedzēji var savienot gala lietotājus ar attiecīgajām piekļuves tehnoloģijām un sniegt tiem uzlabotus platjoslas tīkla pakalpojumus tikai tad, ja tīkla atvilces maršrutēšanas daļā ir nodrošināts pietiekams ātrums. Ja minētie pasākumi netiks nodrošināti, pastāv bažas, ka Latvijā paplašināsies digitāla plaisa starp pilsētas un lauku teritorijām.

Projekta īstenošanas nosacījumi nosaka, ka projekts ir bezpeļņas, tādējādi ļaujot gala patērētājam saņemt zemas cenas pakalpojumus. Turklāt šāda projekta īstenošana valsts atbalsta programmas ietvaros uzliek LVRTC būtiskus ierobežojumus tirgū (piemēram, LVRTC nedrīkst gala patērētājiem sniegt datu pārraides pakalpojumus). No minētā izriet, ka projekts tiek īstenots primāri sabiedrības interešu īstenošanai un tajā nav komerciālu ieguvumu LVRTC, attiecīgi publisko finanšu līdzekļu novirzīšana šim projektam nerada LVRTC priekšrocības salīdzinājumā ar citiem komersantiem – neizpildās Komercdarbības atbalsta kontroles likuma 5.panta (Komercdarbības atbalstu raksturojošās pazīmes) 2.apakšpunktā minētā pazīme.

Vienlaikus SM norāda, ka, lai atkārtoti neveidotos LVRTC pašu kapitāla nepietiekamība (negatīva pašu kapitāla un pamatkapitāla starpība), būtu jānosaka, ka LVRTC dividendēs izmaksājamā peļņas daļa par 2016. gadu 75 procentu apmērā aprēķināma no starpības, kas veidojas starp LVRTC pašu kapitālu un pamatkapitālu uz attiecīgā gada beigām.

Saskaņā ar likuma „Par vidēja termiņa budžeta ietvaru 2017., 2018. un 2019. gadam” 19. panta pirmo daļu minimālo dividendēs izmaksājamo peļņas daļu par 2016., 2017. un 2018.gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2017. gadā (par 2016. gada pārskata gadu) nosaka un aprēķina 85 procentu apmērā, 2018. gadā (par 2017. gada pārskata gadu) – 80 procentu apmērā un 2019. gadā (par 2018. gada pārskata gadu) – 70 procentu apmērā no attiecīgās kapitālsabiedrības tīrās peļņas, ja likumā „Par vidēja termiņa budžeta ietvaru 2017., 2018. un 2019.gadam” nav noteikts citādi.

Savukārt likuma „Par vidēja termiņa budžeta ietvaru 2017., 2018. un 2019.gadam” 19. panta otrā daļa nosaka, ka Ministru kabinets normatīvajos aktos noteiktajos gadījumos un kārtībā var pieņemt lēmumu par atšķirīgu dividendēs izmaksājamo minimālo peļņas daļu.

Tāpat Noteikumu Nr.806 5. nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts Noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos. Attiecīgi saskaņā ar Noteikumu Nr.806 8. punktu šo noteikumu [5. punktā](https://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p5) minētajā gadījumā valsts kapitāla daļu turētājs vai padome (ja tāda ir izveidota) kapitālsabiedrības stratēģiju apstiprina pēc tam, kad Ministru kabinets pieņēmis attiecīgu rīkojumu. Atbilstoši Noteikumu Nr.806 6.punktam valsts kapitāla daļu turētājs iesniedz Ministru kabinetā Noteikumu Nr.806 [5.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p5) minēto priekšlikumu, attiecīgu Ministru kabineta rīkojuma projektu un sākotnējās ietekmes novērtējuma ziņojumu (anotāciju).

Ņemot vērā minēto un apstiprinātajā Stratēģijā noteikto, kā arī LVRTC uzņemtās saistības, kas nākamajos 3-5 gados radīs ievērojamus kapitālieguldījumus vairāku desmitu miljonu *euro* apmērā, LVRTC finansiālās ilgtermiņa stabilitātes nodrošināšanai, būtu nepieciešams un ieteicams, lai LVRTC dividendēs izmaksājama peļņas daļa par 2016. gadu tiktu aprēķināta no uz gada beigām pašu kapitāla un pamatkapitāla pozitīvās starpības, bet atlikusī tīras peļņas daļa par 2016. gadu, kas pārsniedz pašu kapitāla un pamatkapitāla starpību uz 2016. gada 31. decembri, 2 813 731 *euro* apmērā (turpmāk – atlikusī peļņas daļa) tiktu novirzīta LVRTC attīstībai un uzņemto saistību izpildei uzsāktajos investīciju projektos.

Ņemot vērā minēto, SM sagatavoja izskatīšanai Ministru kabinetā rīkojuma projektu, **kas paredzēja noteikt LVRTC atšķirīgo dividendēs izmaksājamo peļņas daļu 75 procentu apmērā no tās tīrās peļņas daļas par 2016.gadu, kas ir vienāda ar kapitālsabiedrības pašu kapitāla un pamatkapitāla starpību uz 2016. gadu 31. decembri, tas ir 2 397 646 *euro* apmērā.**

SM norādīja, ka, ja SM sagatavotajā rīkojuma projektā minēta LVRTC atlikusī peļņas daļa netiks novirzīta LVRTC attīstībai, tajā skaitā LVRTC ERAF ietvaros uzsākto projektu īstenošanai, ilgtermiņā tas var negatīvi ietekmēt daļu no LVRTC bezpeļņas projektiem, kā arī valsts deleģēto uzdevumu izpildi kopumā.

Līdz ar ko nākotnē valsts kā LVRTC akcionārs var nesaņemt lielāku peļņu no LVRTC veiktā ieguldījuma, jo LVRTC attīstība un tās sniegto pakalpojumu jeb pildāmo funkciju apjoms būs pārāk šaurs, lai nodrošinātu valsts mēroga ekonomijas ieguvumu (valsts mēroga jeb valsts funkciju tipa projektos ekonomijas ieguvums rodas no IKT ietvaros nepieciešamo resursu centralizācijas).

Pietiekama peļņas lieluma iegūšana ir jebkura komerciāla uzņēmuma mērķis. Uz peļņas rēķina tiek veikta LVRTC ekonomiskās attīstības finansēšana. Peļņa ir ne tikai sabiedrības iekšējo saimniecisko vajadzību segšanas avots, bet arī galvenais iekšējo finanšu resursu finansēšanas avots. Samaksājot dividendēs no saimnieciskās darbības likumā „Par vidēja termiņa budžeta ietvaru 2017., 2018. un 2019. gadam” noteikto procentuālo apjomu, ilgtermiņā LVRTC var nokļūt situācijā, kad būs jāpiesaista vairāk aizņemtā kapitāla, kā rezultātā attiecīgi palielināsies aizņemtā kapitāla apmērs pret pašu kapitālu, kas galvenokārt var atsaukties uz LVRTC sniegto pakalpojumu tarifiem. Tāpat var tikt apgrūtināta Eiropas Savienības finansējuma apguve un attiecīgi pagarināts termiņš izvirzīto mērķu sasniegšanā kapitālsabiedrības īstenotājos projektos, kur kā jau minēts iepriekš 15% ir nepieciešams ieguldīt no LVRTC finanšu līdzekļiem (šajā gadījumā līdzekļu apjoms, kas nav atgūstams un ir norakstāms zaudējumos). Ņemot vērā, ka kopējā, piemēram, Platjoslas projekta 2.kārtas summa ir vairāk par 46 miljoniem *euro* (tajā skaitā 15% LVRTC ieguldījums, kas netiek finansēts no ERAF līdzekļiem un nav atgūstams, un kas veido vairāk kā 6,9 miljonus *euro*), LVRTC var nākties aizņemties līdzekļus kredītiestādēs vai arī samazināt Eiropas Savienības projekta apmēru līdz līmenim, līdz kuram LVRTC var atļauties ieguldīt kā kapitālsabiedrības pašu līdzfinansējumu, kas savukārt nesasniegs sākotnēji izvirzītos mērķus, uzsākot šādu valstiski nozīmīgu projektu īstenošanu, kā arī radīs negatīvu ietekmi uz LVRTC ilgtspējīgu attīstību, kur var tikt apdraudēta ne tikai LVRTC uzņemto saistību izpilde, bet var kaitēt arī Latvijas tēlam kopumā.

Dividenžu politika ir lēmumu pieņemšana par to, vai iegūto peļņu izmaksāt īpašniekiem dividenžu veidā vai atstāt kapitālsabiedrības rīcībā un reinvestēt aktīvos- priekšroka tiek dota dividendēm vai kapitāla pieaugumam, kas nākotnē nodrošinātu ienākumu. Dividenžu politikas mērķis ir nodrošināt uzņēmuma attīstību. LVRTC kā vienīgā 100% valsts kapitālsabiedrības uzņēmuma IKT jomā, mērķis ir nodrošināt nozares attīstību un kvalitatīvu noteikto valsts deleģēto uzdevumu sniegšanu, līdz ar to attiecīgām iestādēm LVRTC peļņas sadales jautājuma izskatīšanā ir būtiski ņemt vērā ne tikai tiešu kapitāla atdevi konkrētā uzņēmuma ietvaros, bet arī uzņēmuma ilgtermiņa attīstību un turpmāko ieguvumu kopumā.

Ņemot vērā minēto, lai LVRTC spētu īstenot tās projektus, ir nepieciešams veikt regulārus ieguldījumus tehniskās infrastruktūras un tehnoloģiskās darbības pilnveidošanā. Tādējādi SM ierosina Ministru kabinetam pieņemt lēmumu, ar kuru atļauj noteikt LVRTC Stratēģijā atšķirīgu prognozējamo dividendēs izmaksājamo peļņas daļu 75 procentu apmērā no tās tīrās peļņas daļas par 2016.gadu, kas ir vienāda ar LVRTC pašu kapitāla un pamatkapitāla starpību uz 2016. gadu 31. decembri.

**Priekšlikumi**

**Ministru kabineta rīkojuma projektam par valstij dividendēs izmaksājamo peļņas daļu**

Ievērojot to, ka SM noteikumu Nr. 806 13. punktā minētajā termiņā nav vienojies ar FM par tās iesniegto priekšlikumu, Ministru kabinets pieņem valsts kapitāla daļu turētājam saistošu lēmumu.

Pamatojoties uz saņemtajiem atzinumiem un papildu informāciju Informatīvā ziņojuma sagatavošanas laikā, PKC kā koordinācijas institūcija atbilstoši Kapitālsabiedrību pārvaldības likumā noteiktajam iesniedz Ministru kabinetā Informatīvo ziņojumu un attiecīgu Ministru kabineta rīkojuma projektu:

PKC izteiktais priekšlikums par precizēto rīkojuma redakciju ietverts rīkojuma projektā, ar kuru paredzēts noteikt, ka:

1. Saskaņā ar Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11.2.4. punktu un 14.punktu noteikt, ka valsts akciju sabiedrība “Latvijas Valsts radio un televīzijas centrs” izmaksā dividendēs 39% (1 798 235 *euro*) no tīrās peļņas par 2016. gadu.
2. Satiksmes ministrijai kā valsts akciju sabiedrības „Latvijas Valsts radio un televīzijas centrs” kapitāla daļu turētājai nodrošināt, ka tīrās peļņas daļa par 2016. gadu 2 813 730 *euro* apmērā tiek novirzīta valsts akciju sabiedrības „Latvijas Valsts radio un televīzijas centrs” attīstībai un uzņemto saistību izpildei uzsāktajos investīciju projektos.

Ministru prezidents, M.Kučinskis

veselības ministra pienākumu izpildītājs

Vīza:

Pārresoru koordinācijas centra

vadītājs P.Vilks

12.02.2018.

4756

S. Ozola

67082815 [Sarmite.Ozola@pkc.mk.gov.lv](mailto:Sarmite.Ozola@pkc.mk.gov.lv)

1. <http://www.latvija2030.lv/upload/latvija2030_en.pdf> [↑](#footnote-ref-1)
2. <http://www.nap.lv/lat/> [↑](#footnote-ref-2)